S t a n o v i s k o 
 Dozornej rady Sociálnej poisťovne k Správe o plnení strategických zámerov činnosti Sociálnej poisťovne v roku 2014


Správa o plnení strategických zámerov činnosti Sociálnej poisťovne v roku 2014 bola prerokovaná na zasadnutí Dozornej rady Sociálnej poisťovne dňa 24. februára 2015 podľa § 123 ods. 2 písm. a) tretieho bodu zákona č. 461/2003 Z. z. o sociálnom poistení v znení neskorších predpisov.
Predložená správa informuje o plnení jednotlivých strategických cieľov Sociálnej poisťovne, vyplývajúcich zo Strategických zámerov činnosti Sociálnej poisťovne na obdobie rokov 2009-2014.
Cieľom materiálu je poskytnúť prehľad o realizácii najdôležitejších strategických opatrení uskutočnených v priebehu roka 2014 jednotlivými  organizačnými útvarmi Sociálnej poisťovne.
V rámci proklientského prístupu Sociálna poisťovňa otvorila nové vysunuté pracovisko Bratislava – Petržalka, ako i nové dôchodkové informačno-poradenské centrum v Bratislave. 
Proklientska orientácia výkonu činnosti Sociálnej poisťovne bola zameraná aj v roku 2014 najmä na skvalitňovanie a zrýchlenie zákonných nárokov klientov a zlepšenie ich informovanosti prostredníctvom elektronickej komunikácie. 
V rámci plnenia prioritnej osi týkajúcej sa rozvoja Sociálna poisťovňa publikovaním odborných článkov a príspevkov v tlači a na webových stránkach rôznych médií poskytovala verejnosti informácie, ktoré jej pomáhali lepšie sa orientovať pri riešení rôznych životných situácii. 
Sociálna poisťovňa si ako cieľ v strategických zámeroch pre rok 2014 vytýčila zámer dosiahnuť výber poistného a ostatných príspevkov na úrovni 97,6 %. 
K 31. decembru 2014 Sociálna poisťovňa dosiahla úspešnosť výberu poistného a príspevkov na starobné dôchodkové sporenie vo výške 99,14 %. Dosiahnutá úspešnosť výberu poistného v roku 2014 je výsledkom systémového opatrenia výkonu vonkajšej kontroly, ktorá bola vykonávaná efektívnym a účinným spôsobom.
V rámci plnenia prioritnej osi týkajúcej sa rozvoja vnútorných procesov sa Sociálna poisťovňa v roku 2014 zamerala na rozvoj elektronickej komunikácie a automatizácie procesov,  rozvoj centrálneho informačného ponukového systému, rozširovanie elektronického poskytovania údajov z informačného systému Sociálnej poisťovne spolupracujúcim inštitúciám, rozvoj v oblasti dôchodkového poistenia, rozširovanie pôsobnosti informačného systému starobného dôchodkového poistenia, rozvoj v oblasti podporných služieb, na automatizáciu tlače a distribúcie rozhodnutí, služby call centra, vyvolávacie systémy a na Operačný program Informatizácia spoločnosti (OPIS).
Dozorná rada Sociálnej poisťovne odporúča predložiť Správu o plnení strategických zámerov činnosti Sociálnej poisťovne v roku 2014 v súlade s ustanovením § 122 ods. 4 písm. c) bod 4 zákona č. 461/2003 Z. z. o  sociálnom poistení v znení neskorších predpisov na rokovanie vlády Slovenskej republiky.

